སྤྱིར་བཏང་ཤེས་བྱའི་རྣམ་གྲངས་ཀྱི་སྡེ་ཚན་ནང་འགྲོ་འདུག་སྤྱོད་གསུམ་དང༌།རྒྱལ་སྤྱིའི་ཁྲིམས་ལུགས་སྐོར།རྒྱལ་སྤྱིའི་གསར་འགྱུར་སོགས་ཀྱི་བོད་སྐད་མིང་ཚིག་ད་ལྟ་མི་འདང་བའི་གནས་ཚུལ་ཡོད།ང་ཚོས་བོད་སྐད་འདི་དེང་དུས་དང་མཐུན་པར་ཡར་རྒྱས་གཏོང་ཐུབ་མེད།འོན་ཀྱང་ཡར་རྒྱས་བཏང་ན་རྒྱུ་ཆ་ཧ་ཅང་ཡག་པོ་ཡོད་པ་ཡིན།སངས་རྒྱས་ཆོས་ཀྱི་ལྟ་གྲུབ་མིང་ཚིག་བོད་སྐད་ནང་འདང་ངེས་ཡོད་པ་འདི་མི་རབས་མང་པོས་འབད་བརྩོན་བྱས་ཏེ་ཡར་རྒྱས་བཏང་བ་ཞིག་རེད།ཀ་མད་སུམ་ཅུའི་ཡི་གེ་འདི་ལ་བརྗོད་བྱ་གང་ཞིག་ཡིན་ཡང་ནང་དོན་ཆ་ཚང་བསྟན་ཐུབ་པའི་ནུས་པ་ཡོད་པ་ལྟར།ང་ཚོས་དེང་དུས་ཀྱི་ཤེས་བྱའི་རྣམ་གྲངས་གསར་པ་ཁག་གི་ནང་བེད་སྤྱོད་ཡག་པོ་གཏོང་ཐུབ་ན།དེང་དུས་རིག་གསར་གྱི་མིང་ཚིག་དང་མཉམ་དུ་འགྲོ་ཐུབ་པ་ཡོང་རྒྱུ་ཡིན།ད་ཕན་ང་ཚོ་བོད་ཀྱི་སྐད་ཡིག་གི་རྣམ་དཔྱོད་ཆ་ཚང་སངས་རྒྱས་ཆོས་ཀྱི་ལྟ་གྲུབ་ཐོག་བཏོན་ཡོད།སངས་རྒྱས་ཀྱི་ཆོས་ལ་དོ་སྣང་བྱེད་མཁན་ཞིག་ཡིན་ན།བོད་སྐད་ལ་རང་ཤུགས་སུ་དོ་སྣང་སླེབས་ཀྱི་ཡོད།དེ་འདྲའི་རྒྱུ་མཚན་གལ་ཆེན་པོ་དེ་ཚོ་མ་མཐོང་ན་ཕྲུ་གུ་ཚོའི་བསམ་བློའི་ནང་བོད་ཡིག་བསླབ་རྒྱུ་འདི་ཕལ་ཆེར་ཁྲལ་ལྟ་བུར་མངོན་རྒྱུའི་ཉེན་ཁ་ཡོད།